Ахьмад жима волуш дуьйна а ламаз-марха дика лелош вара, амма шари1ат, т1ерикъат, г1азот, маззаб бохучу къайленашка кхийдина вацара. Цуьнан хан а ца хиллера дин 1амон. Хьужарехь деша-м дешшера, делахь элип-лам бохучул сов х1ума ца 1еминера. Еса деша а хиъчахаьна, ламаз, тасбихьа, масех до1а а, кхачам хилийтинера. Молланаш юкъахь дукха бацара 1аьрбийн маттахь ша дуьйцург нохчийн матта гочдан хууш нах. Ахьмада дозалла дора шейх Мансурах. 1овдин гергарлонаш дара Элистанжахь. Цигарчу наха тахана а шайн юьтара ваьлла волу шайх Ушарма виц цавора. Х1инца Эвтархойн Ахьмадан ларам имам Шемале бара. Цо шерра нохчийн мотт буьйций хиъча-м, гуттар а безам бахара цуьнга. Кавказехь а сиха г1арайолуш яра Шемалан ц1е.